ส่วนที่ 1

  4. การประกอบธุรกิจของแต่ละสายผลิตภัณฑ์

  4.1 ลักษณะผลิตภัณฑ์หรือบริการ

  4.1.1 ลักษณะผลิตภัณฑ์

(1) เหล็กเส้น (Rebars)

  เป็นผลิตภัณฑ์เหล็กเส้นกลม (Round Bars) และเหล็กเส้นข้ออ้อย (Deformed Bars)
  มีขนาดของเส้นผ่าศูนย์กลางตั้งแต่ 6-25 มิลลิเมตร และ 10-40 มิลลิเมตร ตามลำดับ
  ผลิตตามมาตรฐานอุตสาหกรรมเลขที่ มอก. 20-2543 ชั้นคุณภาพ SR24 สำหรับเหล็กเส้นกลม
  และมาตรฐานอุตสาหกรรมเลขที่ มอก. 24-2536 ชั้นคุณภาพ SD30 SD40 SD50
  สำหรับเหล็กข้ออ้อย สามารถใช้ได้หลากหลายสำหรับงานก่อสร้าง
  ซึ่งส่วนใหญ่ใช้เป็นคอนกรีตเสริมเหล็ก เช่น งานถนน สะพาน เสาตอม่อ อาคาร ตึก บ้าน
  และงานก่อสร้างโดยทั่วไป เป็นต้น

(2) เหล็กลวดคาร์บอนต่ำ (Low Carbon Wire Rods, “LCWR”)

  เป็นเหล็กลวดชั้นคุณภาพ SWRM6-22 SWRY11 และ SWRCH6A-22A มีขนาดเส้นผ่าศูนย์กลาง
  5.5-16 มิลลิเมตร ผลิตตามมาตรฐานอุตสาหกรรมเลขที่ มอก. 348-2540 JIS G3503
  (1980) และ JIS G3507 (1991)
  สามารถนำไปเป็นวัตถุดิบในการผลิตส่วนประกอบสำหรับงานก่อสร้าง เช่น ลวดผูกเหล็ก ตะปู
  ตะแกรงเหล็ก (Wire Mesh) ลวดชุบสังกะสี ลวดหนาม ลวดเชื่อม ลวดเบอร์ สกรู และน๊อต
  เป็นต้น

(3) เหล็กลวดคาร์บอนสูง (High Carbon Wire Rods, “HCWR”)

  เป็นเหล็กลวดชั้นคุณภาพ SWRH 27-82BE มีขนาดเส้นผ่าศูนย์กลาง 5.5-16 มิลลิเมตร
  ผลิตตามมาตรฐานอุตสาหกรรมเลขที่ มอก. 349-2532
  ส่วนใหญ่ใช้เป็นวัตถุดิบสำหรับการผลิตลวดเหล็กแรงดึงสูง (Pre-stressed Concrete Wires
  and Strands หรือ PC Wires and PC strands) สปริงรับแรงกด สปริงรับแรงยืด
  สปริงรับแรงบิด ลวดสลิง เป็นต้น

(4) เหล็กรูปพรรณขนาดเล็ก (Small Sections)

  เป็นผลิตภัณฑ์เหล็กที่มีรูปร่างลักษณะต่างๆ เช่น เป็นมุมหรือเป็นฉาก ผลิตตาม
  มาตรฐานอุตสาหกรรมเลขที่ มอก.1227-2537 ชั้นคุณภาพ SM400-570 และ SS400-540
  โดยส่วนใหญ่จะใช้เป็นส่วนประกอบของงานก่อสร้างที่หลากหลาย ได้แก่ โครงสร้างหลังคา
  เสาไฟฟ้าใหญ่ และป้ายโฆษณา เป็นต้น

(5) เหล็กเพลา (Special Bars)

  เป็นผลิตภัณฑ์เหล็กเส้นกลมตามมาตรฐานชั้นคุณภาพ JIS G3101 (1995) JIS G4051 (1979)
  และ JIS G4105 (1979) ชั้นคุณภาพ SS330-SS540 S10C-S50C และ SCM415- SCM822
  ที่ใช้เป็นวัตถุดิบในการผลิตอุปกรณ์และเครื่องจักรต่างๆ รวมถึง ชิ้นส่วน
  ในอุตสาหกรรมยานยนต์ เช่น ชิ้นส่วนรถยนต์และรถจักรยานยนต์ในส่วนต่างๆ เป็นต้น

  4.1.2 มาตรฐานระบบการบริหารงาน

  บริษัทย่อยของ TSTH ทุกบริษัท ได้แก่ SISC SCSC และ NTS มุ่งมั่นส่งเสริมระบบ
  การบริหารงานสู่คุณภาพในระดับสากลโดยได้รับการรับรอง ISO 9001:2000
  (มาตรฐานสากลของระบบการบริหารงานคุณภาพ) นอกจากนี้
  ยังให้ความสำคัญกับการดูแลรักษาสิ่งแวดล้อม รวมถึงห้องปฏิบัติการของบริษัทเป็นสำคัญ โดย
  SCSC ได้รับการรับรอง ISO14001 (มาตรฐานสากลของระบบการจัดการสิ่งแวดล้อม) และ
  NTS ได้รับการรับรอง ISO/IEC 17025:2005
  (มาตรฐานข้อกำหนดทั่วไปว่าด้วยความสามารถของห้องปฏิบัติการทดสอบและห้องปฏิบัติการสอบเทียบ)
  ตลอดจนการให้ความสำคัญกับการดูแลและจัดสภาพการทำงานที่มีความปลอดภัย
  ถูกสุขลักษณะอนามัยให้กับพนักงานของบริษัทอีกด้วย โดย SISC ได้รับการรับรอง
  TIS&OHSAS18001 และ SCSC ได้รับการรับรอง TIS&OHSAS18001
  (มาตรฐานสากลของระบบการจัดการอาชีวอนามัยและความปลอดภัย)

  4.1.3 ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

1.  มาตรฐานด้านคุณภาพ :
    ในปัจจุบันได้มีการกำหนดและคำนึงถึงมาตรฐานด้านคุณภาพสำหรับผลิตภัณฑ์เหล็กมากขึ้น
    และยังมีกฎเกณฑ์ที่เข้มงวดขึ้นสำหรับมาตรฐานการก่อสร้าง
    ส่งผลให้ผู้ผลิตมีความจำเป็นในการปรับปรุงคุณภาพของสินค้าเพิ่มมากขึ้น
    ซึ่งจะเป็นโอกาสที่ดีของบริษัทที่ผลิตสินค้าทุกประเภทได้คุณภาพตามมาตรฐานอยู่แล้ว

2.  ความต้องการของผู้ซื้อในสินค้าคุณภาพสูงที่เพิ่มมากขึ้น : ปัจจุบันได้มีนโยบายของภาครัฐ
    ที่ผลักดันให้ประเทศไทยเป็นศูนย์กลางการผลิตยานยนต์ในเอเชีย
    ดังจะเห็นได้จากการที่มีบริษัทผู้ผลิตยานยนต์ในประเทศไทยเป็นจำนวนมาก อาทิเช่น
    เจนเนอรัลมอเตอร์ ฟอร์ด
    โตโยต้า และ เดมเลอร์ไครส์เลอร์ (เมอร์เซดีส เบนซ์) วางแผนให้ประเทศไทยเป็นฐาน
    การผลิตของตน
    จึงส่งผลให้ความต้องการเหล็กคุณภาพสูงมีแนวโน้มสูงขึ้นในระยะกลางและระยะยาว
    ขณะนี้วัตถุดิบเหล็กที่เป็นชิ้นส่วนในการผลิตยานยนต์ยังต้องอาศัยการนำเข้า
    ซึ่งก็เป็นโอกาสที่ดีของบริษัทในการผลิตชิ้นส่วนเหล่านี้ภายในประเทศเพื่อทดแทนการนำเข้า

3.  อัตราภาษี : ตามสนธิสัญญา ASEAN Free Trade Area (“AFTA”) ได้มีการกำหนดภาษี
    นำเข้าที่อัตราร้อยละ 0 สำหรับเศษเหล็กและเหล็กแท่ง และอัตราร้อยละ 5
    สำหรับผลิตภัณฑ์เหล็กกึ่งสำเร็จรูป และผลิตภัณฑ์เหล็กสำเร็จรูป
    โดยประเทศไทยจะต้องทยอยลดอัตราภาษีลงเหลืออัตราร้อยละ 0 ภายในปี 2553
    ซึ่งประเทศกลุ่มอาเซียนจะได้มีการทบทวนอัตราภาษีดังกล่าวเมื่อถึงกำหนด

  สำหรับประเทศที่ไม่ได้อยู่ภายใต้สนธิสัญญา AFTA ในปี 2551 - 2552 อัตราภาษีนำเข้า
  เศษเหล็กและเหล็กแท่ง อยู่ที่อัตราร้อยละ 1 และอัตราภาษีนำเข้าผลิตภัณฑ์เหล็กสำเร็จรูป
  สำหรับเหล็กเส้นและเหล็กลวดอยู่ที่ร้อยละ 5 และเหล็กรูปพรรณอยู่ที่ร้อยละ 10

  ดังตารางสรุปอัตราภาษีนำเข้าในปี 2551 - 2552 ดังนี้

+------------------+-------------------------+-------------------------+
| สินค้า             |   อัตราภาษี AFTA          |   อัตราภาษี Non – AFTA    |
+------------------+-------------------------+-------------------------+
|   เศษเหล็ก        |   0%                    |   1%                    |
+------------------+-------------------------+-------------------------+
|   Billets        |   0%                    |   1%                    |
+------------------+-------------------------+-------------------------+
|   เหล็กเส้น        |   5%                    |   5%                    |
+------------------+-------------------------+-------------------------+
|   เหล็กลวด        |   5%                    |   5%                    |
+------------------+-------------------------+-------------------------+
|   เหล็กรูปพรรณ     |   5%                    |   10%                   |
+------------------+-------------------------+-------------------------+

  ที่มา: สมาคมประชาชาติแห่งเอเชียตะวันออกเฉียงใต้ (ASEAN)

4.  เขตการค้าเสรี Free Trade Area (FTA) : ประเทศไทยได้มีการเจรจา FTA กับ 8
    ประเทศ คือ จีน ญี่ปุ่น สหรัฐอเมริกา ออสเตรเลีย นิวซีแลนด์ อินเดีย บาห์เรน เปรู และ 2
    กลุ่มประเทศคือ กลุ่ม BIMST-EC (ประเทศ : บังคลาเทศ อินเดีย พม่า ศรีลังกา ไทย
    เนปาล และภูฐาน) และกลุ่ม EFTA (ประเทศ : สวิสเซอร์แลนด์ นอร์เวย์ ไอซ์แลนด์
    และลิสเทนสไตล์)
    โดยมีเป้าหมายของการกำหนดยุทธศาสตร์เขตการค้าเสรีเพื่อรักษาขีดความสามารถในการแข่งขันภายในประเทศสมาชิก
    ดึงดูดการลงทุนจากต่างประเทศและเพื่อเพิ่มโอกาสในการส่งออก
    ทั้งนี้บริษัทได้มีการปรับตัวและเตรียมความพร้อมหลายๆ
    ด้านในการเพิ่มศักยภาพของบริษัทเพื่อการแข่งขันในตลาดโลกให้แข็งแกร่งยิ่งขึ้น

5.  ความรวดเร็ว และประหยัด : การก่อสร้างในปัจจุบันได้เน้นความรวดเร็ว และประหยัด
    มากขึ้น ส่งผลให้มีการส่งเสริมการใช้เหล็กข้ออ้อยในชั้นคุณภาพที่สูงขึ้น
    เพื่อช่วยลดค่าใช้จ่ายในการก่อสร้าง
    อีกทั้งยังสามารถช่วยในการประหยัดพลังงานและปัจจัยการผลิตได้ด้วย
    ซึ่งก็จะเป็นโอกาสอันดีต่อบริษัทที่สามารถผลิตเหล็กข้ออ้อยในชั้นคุณภาพที่สูงขึ้นได้ดังกล่าว

4.1.4 สิทธิประโยชน์ตามบัตรส่งเสริมการลงทุน

  บริษัทจะใช้สิทธิประโยชน์สำหรับข้อยกเว้นทางภาษีที่ได้รับจากสำนักงานคณะกรรมการ
  ส่งเสริมการลงทุน (BOI) ที่บริษัทย่อย NTS และ SCSC มีอยู่ ณ วันที่ 31 มีนาคม 2552
  ซึ่งสิทธิประโยชน์ดังกล่าว สามารถสรุปได้ดังนี้

+--------+-------------+-----------------------------------------------+
|        | ปริมาณการผลิต | สิทธิประโยชน์ที่ได้รับ                               |
|        | (ตันต่อปี)     |                                               |
+--------+-------------+-----------------------------------------------+
| NTS    | 520,000     | -   ได้รับยกเว้นภาษีนิติบุคคลเป็นเวลา 8 ปี             |
|        |             |     ตั้งแต่ปีที่เริ่มดำเนินการ (ปี 2549 - 2556)         |
| ระยะที่  | 500,000     |                                               |
| 2      |             | -   ผลขาดทุนที่เกิดขึ้นตั้งแต่ปีที่ 1 ถึงปีที่ 8              |
|        |             |     สามารถนำมาหักกำไรที่ต้องเสียภาษีใน 5 ปีถัดไป      |
| MBF*   |             |                                               |
|        |             | -                                             |
|        |             |    ได้รับยกเว้นภาษีเงินได้นิติบุคคลสำหรับกำไรสุทธิเป็นเวลา |
|        |             |     8 ปี ตั้งแต่วันที่เริ่มมีรายได้                      |
|        |             |                                               |
|        |             | -   ผลขาดทุนที่เกิดขึ้นตั้งแต่ปีที่ 1 ถึงปีที่ 8              |
|        |             |     สามารถนำมาหักกำไรที่ต้องเสียภาษีใน 5 ปีถัดไป      |
+--------+-------------+-----------------------------------------------+
| SCSC   | 200,000     | -   ได้รับยกเว้นภาษีนิติบุคคล ร้อยละ 50 ตั้งแต่ปี 2549    |
|        |             |     ถึงปี 2553                                  |
| ระยะที่  |             |                                               |
| 2      |             | -   ผลขาดทุนที่เกิดขึ้นระหว่างปี 2541 ถึงปี 2548        |
|        |             |     สามารถนำมาหักกำไรที่ต้องเสียภาษีระหว่างปี 2549    |
|        |             |     ถึงปี 2553                                  |
+--------+-------------+-----------------------------------------------+

  * Mini Blast Furnace Project หรือ โครงการเตาถลุงเหล็กขนาดเล็ก

  4.2 การตลาดและภาวะการแข่งขัน

  4.2.1 นโยบายและลักษณะการตลาดของผลิตภัณฑ์ที่สำคัญ

(1) กลยุทธ์การแข่งขัน การจำหน่ายและช่องทางการจำหน่าย

  บริษัทได้กำหนดกลยุทธ์ทางการตลาด
  รวมทั้งมีการบริหารการจัดจำหน่ายและช่องทางการจัดจำหน่ายผลิตภัณฑ์
  เพื่อรักษาและเพิ่มส่วนแบ่งตลาดให้แก่บริษัทและบริษัทย่อย
  โดยสามารถแยกพิจารณาตามตลาดในการจัดจำหน่ายและประเภทผลิตภัณฑ์ได้ดังนี้

ตลาดภายในประเทศ

  เหล็กเส้น (Rebars)

  จะใช้ช่องทางการจำหน่ายที่มีอยู่สามช่องทางของบริษัทย่อยทั้งสามบริษัท คือ

  - กลุ่มผู้รับเหมาก่อสร้าง (Contractors and Developers)
  โดยลูกค้ากลุ่มนี้ประกอบด้วยผู้รับเหมาก่อสร้างรายใหญ่ๆ
  ที่รับหรือประมูลงานก่อสร้างจากหน่วยงานราชการและภาคเอกชน

-   ร้านค้าเหล็ก - ยี่ปั๊ว (Stockists) โดยลูกค้ากลุ่มนี้จะมีการซื้อสินค้าในปริมาณมาก
    เพื่อนำไปขายต่อให้แก่ผู้ใช้

-   ซิเมนต์ไทยค้าปลีก (SCGN Distribution) เป็นกลุ่มบริษัทที่บริหารการตลาด
    การขนส่งสินค้า รวมถึงเครือข่ายร้านค้า ผลิตภัณฑ์สำหรับการก่อสร้างของเครือซิเมนต์ไทย
    ซึ่งมี บริษัท เอสซีจี รีเทล จำกัด (SCG Retail Co., Ltd.) ดูแลสายงานการตลาด
    และมีร้านค้าปลีกในเครือข่ายทั่วประเทศ จำนวนประมาณ 500 ราย

  นอกจากนั้น
  บริษัทได้มีการวางกลยุทธ์ทางการตลาดโดยการปรับราคาให้สอดคล้องกับสถานการณ์การแข่งขัน
  รวมถึงการสนับสนุนให้มีการทดลองใช้ผลิตภัณฑ์ใหม่
  สร้างความตระหนักในตราสินค้าควบคู่ไปกับภาพลักษณ์ที่ดีขององค์กรผ่านสื่อประชาสัมพันธ์ต่างๆ
  พร้อมทั้งมุ่งเน้นการพัฒนาและส่งเสริมความสัมพันธ์ที่ดีกับตัวแทนจำหน่ายด้วย

  เหล็กลวดคาร์บอนสูง (High Carbon Wire Rods : HCWR)

  บริษัทยังคงนโยบายการขาย HCWR ให้แก่ลูกค้าปัจจุบัน ทั้งนี้
  บริษัทมีกลยุทธ์ทางการตลาดที่มีข้อได้เปรียบในการขาย HCWR เนื่องจากคุณภาพ HCWR
  ของบริษัทนั้นได้รับการยอมรับจากลูกค้า และบริษัทเป็นเพียงบริษัทเดียวในประเทศที่สามารถผลิต
  เหล็กแท่ง (Billets) สำหรับการผลิต HCWR ได้
  ซึ่งบริษัทได้วางเป้าหมายในการขยายฐานลูกค้าเพิ่มขึ้น นอกจากนี้
  บริษัทยังสามารถที่จะรับประกันคุณภาพและให้บริการด้านเทคนิคแก่ลูกค้า
  อีกทั้งยังมีสินค้าที่มีคุณภาพที่มีความหลากหลายตามความต้องการใช้งาน
  เพื่อให้ตรงต่อความต้องการของผู้ซื้อ ตลอดจนมีการส่งมอบที่ตรงเวลา

  เหล็กลวดคาร์บอนต่ำ (Low Carbon Wire Rods : LCWR)

  นอกเหนือจากการเสริมสร้างความแข็งแกร่งในฐานลูกค้าปัจจุบัน
  และกำหนดเป้าหมายในการขยายฐานลูกค้าเพิ่มขึ้นในกลุ่มสินค้าที่ยังคงมีการนำเข้าสูง นอกจากนี้
  ยังมี
  การดำเนินกลยุทธ์ทางการตลาด คือ การนำเสนอผลิตภัณฑ์ที่หลากหลายให้แก่ลูกค้า
  รวมถึงการมุ่งเน้นการพัฒนาความสัมพันธ์ที่ดีกับตัวแทนจำหน่ายที่มีอยู่และพัฒนาช่องทางการตลาดร่วมกับลูกค้า

  เหล็กรูปพรรณขนาดเล็ก (Small Sections)

  ในปัจจุบัน บริษัทมีการจัดจำหน่ายโดยผ่านช่องทางการจำหน่ายของร้านค้าเหล็ก - ยี่ปั๊ว
  (Stockists) ซึ่งกระจายผ่านต่อผู้รับเหมาก่อสร้าง (Construction Contractors)
  งานโครงสร้างรูปทรง (Fabricators) และองค์กรต่างๆ ของรัฐบาล (Government
  Agencies)

  ในตลาดเหล็กรูปพรรณขนาดเล็ก มีการแข่งขันกันเพิ่มมากขึ้น อย่างไรก็ตาม
  บริษัทได้มุ่งเน้นกลยุทธ์ทางด้านการพัฒนาคุณภาพของสินค้า ซึ่งในปัจจุบัน
  ปัจจัยด้านคุณภาพของผลิตภัณฑ์เป็นสิ่งที่ลูกค้าในกลุ่มงานโครงสร้างรูปทรง (Fabricators)
  และองค์กรของรัฐบาลมีความต้องการมากขึ้น

ตลาดต่างประเทศ

  บริษัทมีกลยุทธ์ในการส่งออกสินค้าประมาณร้อยละ 10 ของสินค้าทั้งหมดต่อปี
  โดยมุ่งเน้นไปยังตลาดในประเทศลาว กัมพูชา เวียดนาม อินโดนีเซีย สิงคโปร์ มาเลเซีย
  และฟิลิปปินส์ และยังขยายไปสู่ตลาดใหม่ในประเทศอินเดีย บังคลาเทศ และพม่า
  สินค้าที่ส่งออกคือผลิตภัณฑ์เหล็กลวดที่มีมูลค่าเพิ่ม เช่น Medium Carbon, Y-11 และ CHQ
  โดยบริษัทได้นำเอาสินค้าเหล็กเส้นเป็นหนึ่งในกลยุทธ์ด้านการส่งออกด้วย ทั้งนี้
  บริษัทมุ่งมั่นที่จะสร้างความสัมพันธ์กับลูกค้าต่างชาติในประเทศตามที่ได้กล่าวเบื้องต้น

(2) ลักษณะลูกค้าและกลุ่มลูกค้าเป้าหมายของอุตสาหกรรมเหล็กทรงยาว

  ลักษณะลูกค้าและกลุ่มลูกค้าเป้าหมายของอุตสาหกรรมเหล็กทรงยาว สามารถแบ่งเป็น
  3 ส่วน คือ

1.  ตลาดการก่อสร้างขนาดกลางและเล็ก เป็นการก่อสร้างบ้านและที่อยู่อาศัย
    โดยผู้รับเหมาก่อสร้างจะใช้เหล็กเส้น
    สำหรับในตลาดนี้จะเน้นการแข่งขันกันด้วยกลยุทธ์ทางด้านราคา
    ซึ่งคุณภาพของผลิตภัณฑ์ไม่ได้เป็นปัจจัยสำคัญมากนัก
    นอกจากนี้ผู้ซื้อบ้านยังมีความรู้ที่จำกัดที่จะทราบถึงความแตกต่างของสินค้า

2.  ตลาดการก่อสร้างขนาดใหญ่ ลูกค้ากลุ่มนี้ส่วนใหญ่ คือ ผู้รับเหมาก่อสร้างที่มีชื่อเสียง
    โดยจะคำนึงถึงปัจจัยในด้านคุณภาพสินค้าเป็นหลัก ดังนั้น
    ความสัมพันธ์และความน่าเชื่อถือของผู้ผลิตเป็นสิ่งที่สำคัญ คู่แข่งขันในตลาดคือ
    ผู้ผลิตเหล็กเส้นที่มีเตาหลอมและผู้ผลิตที่ไม่มีเตาหลอม
    ซึ่งต้องนำเข้าเหล็กแท่งมาทำการผลิตเหล็กเส้น

3.  ตลาดอุตสาหกรรมการผลิต (Manufacturing Market) ผลิตภัณฑ์สำหรับตลาดนี้
    คือ LCWR, HCWR และผลิตภัณฑ์เหล็กพิเศษ
    ซึ่งคุณภาพของผลิตภัณฑ์เป็นปัจจัยที่มีความสำคัญอย่างยิ่งที่บริษัทผู้นำผลิตภัณฑ์ไปใช้ในการผลิตต่อเนื่องต้องการ
    ดังนั้น
    ความสัมพันธ์และความน่าเชื่อถือของผู้ผลิตจึงเป็นสิ่งที่สำคัญเช่นเดียวกันกับตลาดการก่อสร้างขนาดใหญ่
    โดยในขณะนี้มีผู้ผลิตเหล็กเส้นที่มีเตาหลอมเพียง
    ไม่กี่รายที่มีความรู้ความชำนาญ มีเครื่องจักร และมีความพร้อมในการผลิต LCWR HCWR
    และผลิตภัณฑ์เหล็กพิเศษ ทำให้ผลิตภัณฑ์เหล่านี้ ส่วนใหญ่ยังคงต้องพึ่งพาการนำเข้า

(3) สัดส่วนการจัดจำหน่ายผลิตภัณฑ์ของบริษัท

  สัดส่วนการจัดจำหน่ายผลิตภัณฑ์ของบริษัทในประเทศต่อการส่งออกไปจำหน่ายต่างประเทศ
  อยู่ที่ร้อยละ 91 : 9 โดยสามารถแยกพิจารณาตามแต่ละช่องทางการจัดจำหน่าย
  ดังรายละเอียดต่อไปนี้

  ------------------------- --------------------- ----------- ----------- -----------
  ช่องทางการจัดจำหน่าย         ร้อยละของการจัดจำหน่าย                           

                            ปี 2551                ปี 2550      ปี 2549      ปี 2548

  ขายตรง (Direct Sales)     28                    27          41          40

  ซิเมนต์ไทยค้าปลีก (SCG        22                    23          27          29
  Network)                                                                

  ร้านค้าเหล็ก - ยี่ปั๊ว (TSTH     50                    50          32          31
  Dealers)                                                                

  รวม                       100                   100         100         100
  ------------------------- --------------------- ----------- ----------- -----------

  4.2.2 ภาวะอุตสาหกรรมและการแข่งขัน

  (1) สภาพการแข่งขันในอุตสาหกรรม

  ธุรกิจผลิตเหล็กในประเทศไทยสามารถแบ่งเป็น 2 ภาคอุตสาหกรรมใหญ่ๆ
  ตามลักษณะของผลิตภัณฑ์ คือ เหล็กทรงยาว และเหล็กทรงแบน โดยตลาดสำหรับ
  ผลิตภัณฑ์เหล็กทรงยาวนั้นค่อนข้างกระจายตัว ทั้งนี้ บริษัทซึ่งลงทุนในบริษัทย่อย NTS SISC และ
  SCSC จัดเป็นผู้ผลิตในอุตสาหกรรมเหล็กทรงยาว

  ผู้ผลิตเหล็กทรงยาวประกอบด้วยกิจการขนาดกลางและขนาดเล็กมากมาย
  ซึ่งส่วนใหญ่เป็นธุรกิจครอบครัว โดยโรงงานที่มีกำลังการผลิตมากกว่า 200,000 ตันต่อปี
  มีประมาณ 10 โรงงาน ส่งผลให้กำลังการผลิตสินค้ามีเกินกว่าความต้องการของตลาดในประเทศ
  นอกจากนั้น ยังเป็นผลมาจากแรงกดดันจากผู้ผลิตรายเล็กๆในตลาดอีกด้วย

  (2) คู่แข่งขัน

  บริษัทมีคู่แข่งขันแบ่งได้เป็น 2 ประเภทใหญ่ๆ คือ ผู้ผลิตแบบมีเตาหลอม และ
  ผู้ผลิตแบบไม่มีเตาหลอม
  ผู้ผลิตที่มีเตาหลอมจะใช้เศษเหล็กในประเทศและต่างประเทศเป็นวัตถุดิบในการผลิตเพื่อทำการผลิตเป็นวัตถุดิบกึ่งสำเร็จรูป
  ได้แก่ เหล็กแท่ง (Billets) และทำการผลิตต่อเป็นสินค้าสำเร็จรูป ได้แก่ เหล็กเส้น
  เหล็กลวด หรือเหล็กรูปพรรณ โดยบริษัทจัดอยู่ในกลุ่มนี้
  ขณะที่ผู้ผลิตเหล็กที่ไม่มีเตาหลอมจะต้องสั่งซื้อหรือนำเข้าวัตถุดิบกึ่งสำเร็จรูป ได้แก่ เหล็กแท่ง
  (Billets) จากผู้ผลิตรายอื่นเพื่อนำมาใช้ในการผลิตต่อเป็นสินค้าสำเร็จรูป

  ในด้านของกำลังการผลิตโดยรวมของอุตสาหกรรมเหล็กทรงยาวนั้นสูงกว่า
  ความต้องการของตลาดมาก
  โดยเฉพาะอย่างยิ่งจำนวนผู้ผลิตเหล็กเส้นมีจำนวนมากกว่าผู้ผลิตเหล็กลวด
  จึงทำให้การแข่งขันในผลิตภัณฑ์นี้สูงกว่าการแข่งขันในผลิตภัณฑ์เหล็กลวด

  ในส่วนของผลิตภัณฑ์เหล็กลวดนั้น ประเทศไทยยังคงพึ่งพาเหล็กลวดนำเข้าจากต่างประเทศ
  ซึ่งส่วนใหญ่เป็นการนำเข้าเหล็กลวดที่มีคุณภาพสูง ทั้งนี้ ภายหลังจากวิกฤตการณ์ทางเศรษฐกิจปี
  2540 ผู้ประกอบการจำนวนมากต้องประสบปัญหาทางการเงิน และหลายๆ
  รายได้หยุดดำเนินกิจการไป ทำให้จำนวนคู่แข่งขันลดลง
  จึงเป็นโอกาสที่ดีสำหรับบริษัทและบริษัทย่อย ในการขยายฐานลูกค้า
  ตลอดจนการพัฒนาผลิตภัณฑ์ที่จะส่งผลให้บริษัทมีศักยภาพในการเพิ่มส่วนแบ่งทางการตลาดให้มากขึ้น

  ภาพรวมการแข่งขันกับสินค้านำเข้าสำหรับเหล็กลวด
  การนำเข้าส่วนใหญ่เป็นการนำเข้าเหล็กลวดคุณภาพสูงโดยมีแหล่งนำเข้าที่สำคัญได้แก่ จีน ญี่ปุ่น
  เกาหลีใต้ และไต้หวัน

ตารางที่ 1 : ผู้ผลิตในอุตสาหกรรมเหล็กทรงยาวและกำลังการผลิต (ณ 31 มีนาคม 2552)

 (ตัน/ปี)

  ----------------------- ------------------- ------------ ------------ -------------
  บริษัท                    กำลังผลิตเหล็กทรงยาว                             กำลังการหลอม

                          มีเตาหลอม (EAF       ไม่มีเตาหลอม   รวม          
                          Rolling)            (Non-EAF                  
                                              Rolling)                  

  ทาทา สตีล (ประเทศไทย)    1,700,000           -            1,700,000    1,200,000
  (TSTH)                                                                

  บางสะพานบาร์มิล (BSBM)    -                   700,000      700,000      -

  กรุงเทพผลิตเหล็ก (BSI)     750,000             -            750,000      300,000

  โรงงานผลิตเหล็กกรุงเทพ     500,000             -            500,000      240,000
  (BISW)                                                                

  ไทยคูน (TYCN)            -                   300,000      300,000      -

  เหล็กบูรพา (BRP)          -                   120,000      120,000      -

  น่ำเฮงสตีล (NHS)          300,000             -            300,000      300,000

  บีเอ็นเอส สตีลกรุ๊ป (BNS)    240,000             -            240,000      250,000

  ยูเอ็มซี (UMC)             200,000             -            200,000      420,000

  สยามสตีลซินดิเคท (SSS)     200,000             -            200,000      110,000

  ไทรอัมพ์สตีล               120,000             -            120,000      120,000

  ไทยสตีลบาร์ (GS)          120,000             -            120,000      120,000

  เหล็กไทยอินเดีย (TICO)     72,000              -            72,000       78,000

  ผาทองกิจพาณิชย์ บจก. (PTK) -                   240,000      240,000      -

  ไทยสตีลโปรไฟล์ บจก. (TSC) -                   240,000      240,000      -

  เหล็กสยามยามาโตะ บจก.    640,000             -            640,000      640,000
  (SYS)                                                                 

  โนวาสตีล บจก.            -                   240,000      240,000      -

  อื่นๆ                     -                   5,252,000    5,252,000    132,000

  รวมกำลังการผลิต           4,842,000           7,092,000    11,934,000   3,910,000
  ----------------------- ------------------- ------------ ------------ -------------

ที่มา : สถาบันเหล็กและเหล็กกล้าแห่งประเทศไทย

ตารางที่ 2 : ปริมาณการบริโภคเหล็กในประเทศไทย ปี 2545 – 2551

  --------------------- ------------------------- -----------------------
  ปี                     เหล็กทรงยาว (ตัน)           การขยายตัว (%)

  2551                  5,389,000                 5%

  2550                  5,150,000                 4%

  2549                  4,963,000                 -11%

  2548                  5,586,000                 -2%

  2547                  5,674,289                 21%

  2546                  4,672,000                 6%

  2545                  4,402,000                 25%
  --------------------- ------------------------- -----------------------

ที่มา : South East Asia Iron and Steel Institute/
สถาบันเหล็กและเหล็กกล้าแห่งประเทศไทย

(3) ภาพรวมของอุตสาหกรรมเหล็กทรงยาวในปี 2551 - 2552

  ในปี 2551 ผลิตภัณฑ์มวลรวมภายในประเทศ (GDP) ขยายตัวขึ้นร้อยละ 3
  และอุตสาหกรรมก่อสร้างมีอัตราการขยายตัวติดลบที่ ร้อยละ -7 ซึ่งในช่วงปีที่ผ่านมา
  ความต้องการในสินค้าของบริษัทส่วนใหญ่มาจากภาคอุตสาหกรรมก่อสร้าง
  โดยเฉพาะจากโครงการตึกสูง ที่พักอาศัย และคอนโดมิเนียม สำหรับในไตรมาสแรกของปี 2552
  โครงการรถไฟสายสีแดงเป็นโครงการขนาดใหญ่เพียงโครงการเดียวที่ดำเนินการ
  ขณะที่หลายโครงการขนาดใหญ่ถูกชะลอออกไป เช่น โครงการรถไฟสายสีม่วง และสายสีน้ำเงิน
  นอกจากนี้
  ราคาวัตถุดิบที่เพิ่มสูงขึ้นอย่างต่อเนื่องส่งผลให้ปริมาณการสั่งซื้อสินค้าเพื่อการเก็งกำไรในครึ่งปีแรกของปี
  2551 เพิ่มขึ้น
  อีกทั้งกลุ่มผู้รับเหมาก่อสร้างโครงการใหญ่หลายรายต้องรับกับภาระด้านต้นทุนการก่อสร้างที่สูงขึ้นเช่นกัน
  อย่างไรก็ดี ในช่วงครึ่งหลังของปี 2551
  ราคาเศษเหล็กในประเทศและต่างประเทศกลับลดลงอย่างต่อเนื่องส่งผลให้ราคาผลิตภัณฑ์สำเร็จรูปของบริษัทปรับลดลง
  ลูกค้าจึงพยายามสั่งซื้อสินค้าในปริมาณที่เพียงพอต่อการใช้จริงเท่านั้น
  เป็นเหตุให้ผู้ผลิตเหล็กหลายรายเผชิญกับปัญหาการจัดเก็บสินค้าคงคลังในปริมาณมาก

  การนำเข้าจากจีนยังคงมีอยู่อย่างต่อเนื่อง โดยเฉพาะอย่างยิ่งเหล็กลวดคุณภาพสูง นอกจากนี้
  อุตสาหกรรมเหล็กภายในประเทศยังประสบแรงกดดันทางด้านราคาสินค้าสำเร็จรูปซึ่งเป็นผลมาจากการนำเข้าสินค้าสำเร็จรูปจากจีน
  เช่น GI wire, อิเล็กโทรด และอื่นๆ

  ในด้านของราคาผลิตภัณฑ์ในปี 2551-2552 นั้น มีการปรับราคาเพิ่มขึ้นอย่างมากในไตรมาสแรก
  และลดลงอย่างต่อเนื่องในเดือนสิงหาคมเป็นต้นมา
  โดยราคาขายเฉลี่ยต่อปีของผลิตภัณฑ์ของบริษัทอยู่ที่ตันละประมาณ 26,200 บาท
  เมื่อเปรียบเทียบกับปี 2550-2551 ซึ่งอยู่ที่ตันละประมาณ 21,500 บาท เพิ่มขึ้นตันละ 4,700
  บาท หรือคิดเป็นร้อยละ 22 ทั้งนี้ การส่งออกเหล็กแท่งในปี 2551-2552 ทั้งหมดเป็นจำนวน
  938,000 ตัน เมื่อเปรียบเทียบกับปี 2550-2551 อยู่ที่จำนวน 730,400 ตัน

(4) แนวโน้มของอุตสาหกรรมเหล็กในปี 2552-2553

  ผลิตภัณฑ์มวลรวมในประเทศสำหรับปี 2552 ได้รับการคาดการณ์ว่าจะมีการขยายตัวอยู่ที่ร้อยละ
  -3 ถึง 0 และภาคการก่อสร้างจะขยายตัวติดลบอยู่ที่ ร้อยละ -17
  แนวโน้มการขยายตัวที่ติดลบนี้มีสาเหตุหลักจากการชะลอตัวของเศรษฐกิจและความไม่แน่นอนของสภาวะการเมืองภายในประเทศ
  ซึ่งส่งผลให้เกิดการชะลอตัวทางด้านการลงทุนและพฤติกรรมการซื้อของผู้บริโภค อย่างไรก็ตาม
  ยังมีแผนการลงทุนในโครงการขนาดใหญ่หลายโครงการที่จะเกิดขึ้นในปี 2552 เช่น
  โรงงานไฟฟ้าและโครงการด้านการคมนาคม
  นอกจากนี้รัฐบาลได้ตัดสินใจใช้นโยบายกระตุ้นเศรษฐกิจสำหรับตลาดที่อยู่อาศัยซึ่งเป็นนโยบายที่ต่อเนื่องมาจากปี
  2551 อาทิ การลดอัตราดอกเบี้ย ภาษีธุรกิจเฉพาะ การจำนอง และค่าธรรมเนียมในการโอน
  ทั้งนี้ โฮมออฟฟิศได้ถูกคาดการณ์ให้เป็นตลาดใหม่ของการก่อสร้าง
  อีกทั้งยังมีโครงการก่อสร้างใหม่ๆในกลุ่มคอนโดมิเนียมและโรงแรมในเมืองท่องเที่ยวหลักๆ
  ของประเทศ

  ในด้านอุปทาน การเปลี่ยนแปลงของราคาวัตถุดิบ โดยเฉพาะเศษเหล็กและเหล็กแท่ง
  จะส่งผลโดยตรงต่อการเพิ่มขึ้นหรือลดลงของราคาสินค้าสำเร็จรูป
  และในกรณีที่ปริมาณของเศษเหล็กและเหล็กแท่งมีไม่เพียงพอที่จะผลิตสินค้าสำเร็จรูป
  ปริมาณการนำเข้าจะเพิ่มมากขึ้นโดยเฉพาะสินค้าเหล็กลวดจากจีนและมาเลเซีย
  นอกจากนี้ยังได้คาดการณ์ว่าจะมีการนำเข้าจากหลายประเทศ อาทิ ญี่ปุ่น ไต้หวัน เกาหลีใต้
  เนื่องจากสกุลเงินของประเทศเหล่านี้อ่อนค่า
  อีกทั้งความต้องการในประเทศดังกล่าวมีเป็นจำนวนน้อย

4.3 การจัดหาผลิตภัณฑ์หรือบริการ

4.3.1 ลักษณะการจัดให้ได้มาซึ่งผลิตภัณฑ์

(1) กำลังการผลิตและที่ตั้งโรงงาน

  โรงงานและที่ตั้งโรงงาน

  บริษัท เอ็น. ที. เอส. สตีลกรุ๊ป จำกัด (มหาชน)

  โรงงานตั้งอยู่ที่ เลขที่ 351 หมู่ที่ 6 ถนนทางหลวงสาย 331 นิคมอุตสาหกรรมเหมราชชลบุรี
  ตำบลบ่อวิน อำเภอศรีราชา จังหวัดชลบุรี

  บริษัท เหล็กสยาม (2001) จำกัด

โรงงานตั้งอยู่ที่ เลขที่ 49 หมู่ 11 ตำบลบางโขมด อำเภอบ้านหมอ จังหวัดสระบุรี

บริษัท เหล็กก่อสร้างสยาม จำกัด

  โรงงานตั้งอยู่ที่ แปลงที่ ไอ-23 นิคมอุตสาหกรรมมาบตาพุด อำเภอเมือง จังหวัดระยอง

กำลังการผลิตและนโยบายการผลิตผลิตภัณฑ์ 

รายละเอียดของกำลังการผลิตและนโยบายการผลิตผลิตภัณฑ์แยกตามบริษัทย่อย มีดังนี้ 

  ------------------------ ----------- ----------- ------------ -----------
                           NTS         SISC        SCSC         รวม

  กำลังการผลิต (ตันต่อปี)                                            

  - เหล็กเส้น                400,000     -           500,000      900,000

  - เหล็กลวด                400,000     230,000     -            630,000

  - เหล็กรูปพรรณขนาดเล็ก      -           170,000     -            170,000

  รวมกำลังการผลิตทั้งสิ้น        800,000     400,000     500,000      1,700,000
  ------------------------ ----------- ----------- ------------ -----------

  ที่มา: บมจ. ทาทา สตีล (ประเทศไทย)

  ทั้งนี้อัตราการใช้กำลังการผลิตของบริษัทในงวดสิ้นสุด 31 มีนาคม 2552 คิดเป็นประมาณร้อยละ
  64

(2) แหล่งวัตถุดิบ

  บริษัทเป็นผู้กำหนดนโยบายการบริหารการจัดหาวัตถุดิบให้กับบริษัทย่อยทั้งหมดเพื่อให้เกิด
  ประสิทธิภาพสูงสุดทั้งในด้านราคา คุณภาพ และการขนส่ง
  โดยรายละเอียดแหล่งวัตถุดิบที่สำคัญแยกตามประเภทวัตถุดิบ ปรากฏดังนี้

-   เศษเหล็ก สัดส่วนการใช้เศษเหล็กในประเทศคิดเป็นประมาณร้อยละ 70 - 75
    โดยวัตถุดิบภายในประเทศจะมาจากผู้ค้าเศษเหล็กทั่วไป ส่วนที่เหลือประมาณร้อยละ 25 - 30
    นั้น จะเป็นการนำเข้าผ่านผู้นำเข้าเศษเหล็กรายใหญ่ซึ่งมีจำนวนหลายราย

-   แท่งถ่านอิเลคโทรด (Graphite Electrode) เฟอร์โรอัลลอยส์ (Ferro Alloys)
    และวัสดุทนไฟ เป็นการใช้วัตถุดิบนำเข้าเกือบทั้งหมด
    โดยมีทั้งการนำเข้าโดยตรงและการจัดซื้อผ่านผู้นำเข้ารายใหญ่ซึ่งมีจำนวนหลายราย

-   ก๊าซธรรมชาติและเชื้อเพลิง เป็นการจัดหาจากแหล่งในประเทศทั้งหมด

  ทั้งนี้ บริษัทยังมีนโยบายการบริหารการจัดหาวัตถุดิบด้วยการกระจายแหล่งวัตถุดิบและไม่พึ่งพิง
  รายใดรายหนึ่งเป็นหลัก โดยการนำเข้าวัตถุดิบส่วนใหญ่จะผ่านผู้นำเข้ารายใหญ่หลายราย
  และเครือข่ายผู้นำเข้าของเครือซิเมนต์ไทย
  ซึ่งมีประสบการณ์ในการคัดเลือกผู้ผลิตและสามารถช่วยเพิ่มอำนาจในการต่อรอง

(3) กระบวนการผลิตและเทคโนโลยีในการผลิต

  แผนผังแสดงกระบวนการผลิตเหล็กเส้น เหล็กลวด และเหล็กอื่นๆ ของบริษัท

  ขั้นตอนการผลิต ด้วยวิธีเตาหลอม (Electric Arc Furnace : EAF)

  1. กระบวนการเตรียมเศษเหล็ก (Scrap Process)

เตรียมเศษเหล็กที่จะใช้หลอม โดยคำนึงถึงขนาดและคุณภาพของเศษเหล็กเป็นสำคัญ เพื่อให้เหมาะสมกับเตาหลอม

  2. กระบวนการหลอมด้วยเตาไฟฟ้า (Process of Electric Steel Making)

  นำเข้าเตาหลอมไฟฟ้า EAF หลอมด้วยแท่งอิเล็กโทรด
  โดยใช้ไฟฟ้าแรงสูงเพื่อหลอมเศษเหล็กให้เป็นน้ำเหล็กด้วยอุณหภูมิประมาณ 1,650
  องศาเซลเซียส โดยใช้เวลาประมาณ 45 – 60 นาทีต่อการหลอมหนึ่งครั้ง

  3. กระบวนการปรุงส่วนผสมเหล็ก (Process of Metallurgy)

-   นำน้ำเหล็กที่ได้จากขั้นตอนที่ 2 ปล่อยลงสู่เตาปรุงส่วนผสมน้ำเหล็ก (Ladle Furnace)
    โดยวิธี Eccentric Bottom Tapping เพื่อให้ได้น้ำเหล็กที่บริสุทธิ์ขึ้น

-   ขั้นตอนจากกระบวนการที่ 2 – 3 จะถูกควบคุมด้วยระบบคอมพิวเตอร์

-   เติมแร่ธาตุต่างๆ เพื่อให้ได้น้ำเหล็กที่มีส่วนผสมตามความต้องการ

  4. กระบวนการหล่ออย่างต่อเนื่อง (Continuous Casting Process)

  นำน้ำเหล็กที่ได้จากขั้นตอนที่ 3 มาผ่านกระบวนการหล่ออย่างต่อเนื่อง เพื่อให้ได้รูปแท่งขนาด
  130 ถึง 150 มิลลิเมตร โดยควบคุมด้วยระบบน้ำหล่อเย็นเพื่อผลิตเป็นเหล็กแท่ง เรียกว่า
  Billets โดย Billets ที่ได้ส่วนหนึ่งจะนำไปเก็บไว้ และอีกส่วนหนึ่งจะถูกนำไปรีดต่อเนื่อง
  เพื่อเป็นการประหยัดพลังงาน

  5. กระบวนการรีด (Rolling Process)

  นำ Billets มาอบด้วยอุณหภูมิ 1,200 องศาเซลเซียส
  และผ่านกระบวนการรีดด้วยเครื่องรีดเพื่อ ลดรูป ลดขนาด ซึ่งมีสายการผลิต 3 แบบ คือ

  แบบที่ 1 รีดออกมาเป็นเหล็กเส้นตรง โดยเป็นเหล็กเส้นกลมหรือข้ออ้อย

แบบที่ 2 รีดออกมาเป็นเหล็กลวด มีลักษณะเป็นขด

  แบบที่ 3 รีดออกมาเป็นเหล็กโครงสร้างรูปพรรณขนาดเล็ก และเป็นเหล็กเส้นได้ด้วย

  6. กระบวนการบรรจุภัณฑ์ (Packing Process)

  - เหล็กเส้นและเหล็กรูปพรรณ

  นำเหล็กเส้นและเหล็กรูปพรรณที่ได้มาวางบนแท่นพักเย็น
  เพื่อสะดวกแก่การตัดแบ่งตามความยาวที่ต้องการและทำการบรรจุและจัดส่งต่อไป

-   เหล็กลวด

  นำเหล็กลวดมามัดและชั่งน้ำหนักติดป้าย เพื่อนำไปกองเก็บรอจัดส่งต่อไป

(4) ผลกระทบต่อสิ่งแวดล้อม

  บริษัทมีนโยบายให้บริษัทย่อยควบคุมดูแลเครื่องจักรและอุปกรณ์ให้มีประสิทธิภาพอยู่เสมอ
  เพื่อดูแลรักษาสภาวะแวดล้อม โดยหากพบว่ามีข้อบกพร่องใด
  บริษัทจะดำเนินการปรับปรุงแก้ไขโดยเร็ว นอกจากนี้
  ได้มีการว่าจ้างบริษัทที่ปรึกษาทางด้านสิ่งแวดล้อมเพื่อทำการทดสอบคุณภาพสิ่งแวดล้อม
  (อากาศและน้ำ) โดยสม่ำเสมอเพื่อให้เป็นไปตามหลักเกณฑ์ที่ทางราชการกำหนดไว้

  สำหรับผลการทดสอบคุณภาพสิ่งแวดล้อม (อากาศและน้ำ) ของ NTS SISC และ SCSC
  เป็นไปตามกฎหมายและหลักเกณฑ์ของทางราชการทุกประการ

  ปัจจุบันบริษัทไม่มีข้อพิพาทหรือถูกฟ้องร้องเกี่ยวกับปัญหาสิ่งแวดล้อมแต่อย่างใด

4.4 งานที่ยังไม่ส่งมอบเฉพาะงานโครงการหรือซื้อขายที่มีมูลค่าสูง

-   ไม่มี -